KIRJALLINEN KYSYMYS E-2242/97 esittäjä(t): Laura González Álvarez (GUE/NGL), Pedro Marset Campos (GUE/NGL) ja María Sornosa Martínez (GUE/NGL) - komissiolle (2. heinäkuuta 1997)

Aihe: Kaatopaikan sijoittaminen Villamartín de Don Sanchon satavuotiseen tammimetsään (León - Espanja)

Leónin kaupungin kiinteille yhdyskuntajätteille tarkoitetun kaatopaikan sijoittaminen Villamartín de Don Sanchoon on aiheuttanut niin suurta huolestuneisuutta alueen asukkaissa, että asukkaiden ja poliisin välillä on ollut vakavia yhteenottoja. Alueen asukkaat, joita useat ekologiset yhdistykset tukevat, vastustavat järkkymättä kaatopaikan sijoittamista kyseiselle alueelle, sillä se tuhoaisi tämän hyvässä kunnossa olevan ja ekologisesti arvokkaan satavuotisen tammimetsän ja saastuttaisi kolme pohjavesikerrosta.

Asukkaat valittavat, että hankkeen toteuttamiskelpoisuudesta tehtävistä tutkimuksista ei saa tietoa alueen osalta, jonne kaatopaikka aiotaan sijoittaa. He valittavat myös, että Castilla y Leónin viranomaiset suhtautuvat kielteisesti kaikkien asiaa koskevien tietojen pyytämiseen.

1. Onko komissio tietoinen tästä tilanteesta?

2. Eikö komissio katso, että asiasta vastaavien viranomaisten olisi viipymättä toteutettava yksityiskohtainen tutkimus tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY ((EYVL L 175, 5.7.1985, s. 40.)) määräysten mukaisesti?

3. Eikö komissio katso, että kieltäytyessään antamasta Villamartín de Don Sanchon asukkaille kaatopaikkaa koskevia tietoja Castilla y Léonin viranomaiset rikkovat ympäristöä koskevan tiedon saannin vapaudesta annetun direktiivin 90/313/ETY ((EYVL 158, 23.6.1990, s. 56.)) määräyksiä?

4. Mihin toimiin komissio aikoo ryhtyä Castilla y Leónin viranomaisten suhteen varmistaakseen seuraavien direktiivien asianmukaisen soveltamisen:

a) puitedirektiivi 75/442/ETY ((EYVL L 194, 25.5.1975, s. 39.)) (sellaisena kuin se on muutettu kiinteistä yhdyskuntajätteistä annetulla direktiivillä 91/156/ETY ((EYVL L 78, 26.3.1991, s. 32.)))

b) pohjavesien suojelemisesta tiettyjen vaarallisten aineiden aiheuttamalta pilaantumiselta annettu direktiivi 80/68/ETY ((EYVL L 20, 26.1.1980, s. 43.))

c) tiettyjen julkisten ja yksityisten hankkeiden ympäristövaikutusten arvioinnista annettu direktiivi 85/337/ETY?

Komission jäsenen Ritt Bjerregaardin komission puolesta antama vastaus (1. elokuuta 1997)

1. On.

2. Neuvoston direktiivissä 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista, säädetään 2 artiklassa, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteissä I ja II lueteltuihin hankkeisiin. Liitteen II 11 kohdan c alakohdassa mainitaan teollisuus- ja kotitalousjätteiden käsittelylaitokset. Direktiivin 4 artiklan 2 kohdassa mainitaan, että jäsenvaltiot voivat erityisesti määritellä, että tietyntyyppiset hankkeet on arvioitava tai niille on vahvistettava arviointiperusteet tai rajat, jotka ovat tarpeen päätettäessä, mitkä liitteessä II mainittuihin luokkiin kuuluvat hankkeet arvioidaan 5*10 artiklan mukaan.

3. Neuvoston direktiivissä 90/313/ETY, annettu 7 päivänä kesäkuuta 1990, ympäristöä koskevan tiedon saannin vapaudesta säädetään, että jäsenvaltioiden on varmistettava, että viranomaisia vaaditaan saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Viranomaisen on vastattava tietoja pyytävälle henkilölle mahdollisimman pian ja viimeistään kahden kuukauden kuluessa. Kieltäytyminen antamasta pyydettyjä tietoja on perusteltava. Tässä kirjallisessa kysymyksessä annettujen tietojen perusteella komissio ei kuitenkaan voi todeta direktiivistä 90/313/ETY johtuvien velvoitteiden vastaista toimintaa.

4. Komissio on pyytänyt tietoja Espanjan viranomaisilta.